《次德友韵》
宋代·许及之

忆昨得君和陶诗，床头细读人谓痴。二南固自立墙面，十驾亦欲鞭驽疲。

退惭作吏了无补，正使得句安能奇。有时拈笔弄纸墨，大似临敌收枪旗。

投老且愿共诗社，斗健聊欲为儿嬉。恨子寓舍苦迢递，有僧借屋无奔驰。

乞米不须烦送似，无储自足常宴如。转庵与为方外旧，仆也何翅管中窥。

岂有脩竹真可款，曷不宿雾及早披。来诗赓酬特未已，追逐登临随所之。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。